WBO-kampioen kan Executioner nie meer lank ontduik - Sport - Republikein
Friday, July 19th, 13:22:30
WBO-kampioen kan Executioner nie meer lank ontduik
Die onoorwonne Walter Kautondokwa word tans tweede op die wêreldranglys van die Wêreldboksorganisasie (WBO) gereken en sy promotor, Nestor Tobias, sê die middelgewig se opmars is onafwendbaar om vir die WBO se wêreldtitel te veg.
Die enigste bokser wat voor "The Executioner" in die ry staan, is die Amerikaner Demetrius Andrade wat die nommer een aanspraakmaker op die titel van Billy Joe Saunders van Brittanje is.
Die wonderlike nuus uit die Namibiese oogpunt is dat Andrade binnekort (20 Oktober) in die TD Garden-sportkompleks in Boston, Massachusetts teen Saunders in 'n titelgeveg vir laasgenoemde se WBO middelgewigwêreldgordel deur die toue moet klim.
Ongeag die uitslag behoort die WBO dan vir Kautondokwa tot die verpligte nommer een uitdager vir die titelhouer te bevorder.
"Ek is hoogs tevrede met die vordering wat Kautondokwa tot dusver gemaak het.
"Dit was 'n lang reis tot hier en ek vertrou die WBO sal hom as die nommer 1 aanwys sodra Saunders en Andrade in die kryt klim. Maak nie saak wie wen tussen Andrade (25 gewen, geen verloor) of Saunders (26-0) nie, die kampioen sal teen Kautondokwa moet veg.
"Beide die manne het Walter reeds vir 'n lang ruk vermy en die tyd het nou vir hulle aangebreek om teen Walter te veg, of hulle daarvan hou of nie. Ons sien uit na die dag wanneer dit gebeur," het Tobias gister in'n nuusverklaring gesê.
Tobias is seker dat Kautondokwa binne die eerste drie maande van 2019 teen Andrade óf Saunders deur die toue kan klim. In die tussentyd beplan Tobias nog een geveg vir sy man om hom op sy skerpste te hou.
"Ek weet Kautondokwa is die toekoms van die middelgewigafdeling. Sy werktempo en dissipline is ongelooflik hoog en ek kan nie wag dat hy Namibië se vyfde ­wêreldkampioen in die bokskryt word nie," het Tobias afgesluit.
Kautondokwa is ná 17 beroepsgevegte steeds onoorwonne, waarvan hy almal behalwe sy debuutgeveg met uitklophoue beëindig het – die meeste daarvan binne die eerste twee rondes.
Sy gevreesde slaankrag en armlengte was te veel vir manne met beduidende ondervinding in die professionele arena, soos toe hy verlede jaar vir Obodai Sai (32 gewen, twee verloor) in sy tuisland Ghana gaan pap slaan het. Vier maande later het Meshack Mwankemwa van Tanzanië (17 gewen, drie verloor) ook by die Windhoek Buiteklub geknak.
Kautondokwa se enigste geveg sover in 2018 was op die onafhank­likheidsnaweek, toe hy Billi Godoy van Argentinië by die Ramatex-saal met 'n linkerhaakhou teen die kakebeen platgeslaan en die skeidsregter die geveg beëindig het.